
# Татарстан Хөкүмәте йортында “Рубин” ФК попечительлек советы утырышы узды

*01.12.2010*Бүген Татарстан Хөкүмәте йортында ТР Президенты Рөстәм Миңнеханов катнашында “Рубин” ФК попечительлек советы утырышы узды.

Искәртеп үтәбез, “Рубин” футбол командасы премьер-лигасы командалары арасында 2010 ел Россия чемпионатының бронза призеры булды. Кичә “Пирамида” мәдәни-күңел ачу комплексында спортчыларны, тренерларны, футбол клубы хезмәткәрләрен бүләкләделәр.

“Рубин” ФК президенты - ТР Дәүләт Советы рәисе урынбасары Александр Гусев попечительлек советы әгъзаларына Россия чемпионатының бронза медальләрен тапшырды.

Шулай ук Рөстәм Миңнехановка футболчылар рәсеме һәм “Рубин” командасының барлык әгъзалары имзалары куелган постер бүләк ителде.

“Рубин” футбол клубы ФК попечительлек советы әгъзалары клубның киләчәк үсеше, аның матди-техник базасын ныгыту мәсьәләләре буенча фикерләште.

Утырышта ТР Премьер-министры урынбасары – ТР энергетика министры Илшат Фәрдиев, “ТАИФ” ААҖ генераль директоры Альберт Шигабетдинов, Казан мэры Илсур Метшин, “Рубин” футбол клубы вице-президенты – баш тренер Корбан Бердыев һ.б. катнашты.
Татарстан Хөкүмәте йортында “Рубин” ФК попечительлек советы утырышы узды